  Наталья Тетерина Алнаш ёросысь биатлонэн вырись пиналъёслы спортъя тӥрлык басьтонлы коньдон люканъя «Биатлон — гуртысь пиналъёслы!» ӵектос ужа. Сое ёрос администрацилэн спортъя ёзэтысьтыз ӧнерчи Наталья Корнева малпаз. Проектлэн ужпумез — краудфандингъя Planeta.ru вӧлметын 80 нунал куспын 300 сюрс люканы. Со сярысь ивортодэтъя «Удмуртия» агентстволы ӵектослэн авторез вераз. Милям тренер басьтӥзы кылем арын ужаны Пиналъёслы но егитъёслы спортъя школаямы. Инвентарьзы уг тырмы, пыӵалъёс туж дуно, ыбылӥськонлы установкаос озьы ик туж дуноесь. Анай-атайёслэн басьтэмзы уг луы, милям бюджетамы но уксё ӧвӧл солы Наталья Корнева, Алнаш ёрос администрацилэн спортъя ёзэтысьтыз ӧнерчи Наталья Корневалэн кылъёсызъя, туннэ нуналлы Алнашысь спортъя школаын биатлонэн 30 пала пиналъёс выро. Ваньзы вылысь соослэн куинь гинэ пыӵалзы, соосты тренерзы Андрей Шашов ваиз. Ыбылӥськон установкаосты, коньдон люкаса, анай-атайёс басьтӥзы.  Биатлонэн вырыны спорт тӥрлык тырмытэк но, пиналъёс элькун ӵошатсконъёсын вормыло, вожвылъяськонъёсы палэнэ но потало, кылем арын, кылсярысь, куинь адями Москвае ветлӥз, ивортӥз Наталья Корнева. Ватсалом, ӵектосъя коньдон люкан 11-тӥ толшоре кутскиз но 1-тӥ оштолэзёзь кыстӥськоз. Мылкыд карисьёс асьсэлэсь юрттэтсэс чӧлсконпусъя выжыса сётыны быгато. Тодэ вайытом, Удмуртилэн тӧроез Александр Бречалов одӥг пол гинэ ӧз вералля, коммерци луисьтэм огазеяськонъёс, озьы ик ёросъёс бюджетысь коньдон возьмам сяна, асьсэос но уксё поттыны быгатыны кулэ шуыса. Соин ик Алнаш ёрослэн кивалтӥсез Алексей Семёнов администрациысь ёзэтъёсъя ӵектосъёс кылдытыны ужпум пуктӥз. Озьы Наталья Корнева пинал биатлонистъёслы юрттон вылысь ӵектос кылдытӥз.     Тегъёс: Спорт Биатлон Удмуртия гурт пиналъёс Алнаш  